DEMCO ลั่นรายได้ปีนี้โต 15% ลุยสยายธุรกิจใหม่-ประมูลงานรัฐ-เอกชนเต็มสูบ
ผู้ถือหุ้น DEMCO หนุนปันผลงวดปี 64 อัตรา 0.03 บ./หุ้น ขึ้น XD 9 พ.ค.นี้ รับเงินเข้ากระเป๋า 23 พ.ค.65 ปักหมุดปี 65 รายได้โต 10-15% โชว์ Backlog แน่นกว่า 4 พันลบ. พร้อมลุยประมูลงานภาครัฐ-เอกชนเต็มพิกัด รุกขยายลงทุนร่วมกับพันธมิตรสร้าง New S Curve ดันผลงานเติบโตยั่งยืน
ผู้ถือหุ้น DEMCO หนุนปันผลงวดปี 64 อัตรา 0.03 บ./หุ้น ขึ้น XD 9 พ.ค.นี้ รับเงินเข้ากระเป๋า 23 พ.ค.65 ปักหมุดปี 65 รายได้โต 10-15% โชว์ Backlog แน่นกว่า 4 พันลบ. พร้อมลุยประมูลงานภาครัฐ-เอกชนเต็มพิกัด รุกขยายลงทุนร่วมกับพันธมิตรสร้าง New S Curve ดันผลงานเติบโตยั่งยืน
28 เม.ย. 2565

นายพงษ์ศักดิ์ ศิริคุปต์ ประธานเจ้าหน้าที่บริหาร บริษัท เด็มโก้ จำกัด (มหาชน) หรือ DEMCO เปิดเผยว่า ที่ประชุมสามัญผู้ถือหุ้นประจำปี 2565 ในวันที่ 27 เมษายน 2565 ที่ผ่านมา มีมติอนุมัติจ่ายเงินปันผลสำหรับงวดผลการดำเนินงานในปี 2564 ในอัตรา 0.03 บาท/หุ้น ขึ้นเครื่องหมาย XD วันที่ 9 พฤษภาคม กำหนดจ่ายวันที่ 23 พฤษภาคม 65
สำหรับแผนการดำเนินงานของ DEMCO ในปี 2565 ตั้งเป้าหมายรายได้เติบโต 10-15% โดยได้รับปัจจัยสนับสนุนจากงานในมือรอรับรู้รายได้ (Backlog) ที่เพิ่มขึ้น โดยปัจจุบันอยู่ที่ 4,000 ล้านบาท ทยอยรับรู้รายได้ถึงปี 2566
นอกจากนี้ DEMCO ยังมีความพร้อมในการเข้าร่วมประมูลงานใหม่ทั้งภาครัฐและเอกชน โดยเฉพาะในส่วนของภาครัฐ ทั้งในส่วนโครงการของการไฟฟ้าฝ่ายผลิตแห่งประเทศไทย (กฟผ.) ซึ่งจะมีการเปิดประมูลงานในส่วนงานก่อสร้างสถานีไฟฟ้าย่อย เฉลี่ย 1 หมื่นล้านบาท / ปี และโครงการของการไฟฟ้าส่วนภูมิภาค (กฟภ.) ปัจจุบันอยู่ระหว่างรอเข้าประมูลงานก่อสร้างสถานีไฟฟ้าย่อยและสายส่ง และมีมูลค่าเฉลี่ยอยู่ที่ประมาณ 7,000 ล้านบาท / ปี ส่งผลให้ธุรกิจเติบโตอย่างแข็งแกร่งและยั่งยืน
“ทีมผู้บริหารอยู่ระหว่างการศึกษาและเจรจาร่วมกับพันธมิตร เพื่อต่อยอดธุรกิจและสร้างโอกาสในการเพิ่มแหล่งที่มาของรายได้ และสร้าง New S Curve จากธุรกิจแห่งอนาคต สอดรับ Mega Trends หลังเทคโนโลยีมีการเปลี่ยนแปลง เช่น Computerized Base , Smart Grid , Micro Grid , Energy Storage รวมถึงธุรกิจที่เกี่ยวข้องกับยานยนต์ไฟฟ้า หรือ EV”นายพงษ์ศักดิ์ กล่าว
สำหรับการขยายการลงทุนโครงการสัญญาซื้อขายไฟฟ้าระหว่างหน่วยงานเอกชนกับเอกชน (Private PPA) DEMCO ตั้งเป้ากำลังการผลิตรวมที่ 20 เมกกะวัตต์ภายในปี 2566 จากปัจจุบันดำเนินการไปแล้ว 2.5 เมกกะวัตต์ ซึ่งจะเพิ่มสัดส่วนรายได้ประจำ (Recurring Income) ให้กับ DEMCO
อนึ่ง ผลการดำเนินงานของ DEMCO ในปี 2564 มีรายได้รวม 2,731 ล้านบาท เพิ่มขึ้น 9.4% จากปีก่อนมีรายได้รวม 2,497 ล้านบาท และมีกำไรสุทธิ 100.8 ล้านบาท เพิ่มขึ้น 82.6% จากปีก่อนมีกำไรสุทธิ 55.20 ล้านบาท แม้ว่าในปีที่ผ่าน DEMCO จะได้ผลกระทบจากสถานการณ์โควิด แต่ผลจากการตัดสินใจลงทุนในธุรกิจพลังงานลมในอดีตทำให้เงินปันผลรับ และส่วนแบ่งกำไรจากการลงทุนธุรกิจพลังงานลม ที่เพิ่มขึ้นทำให้กำไรสุทธิมีความยืดหยุ่นที่ดีในสถานการณ์ที่มีความผันผวน